**ΑΝΑΚΟΙΝΩΣΗ**

**ΑΔΕΙΟΔΟΤΗΣΗ ΣΥΜΒΟΥΛΩΝ ΑΦΕΡΕΓΓΥΟΤΗΤΑΣ**

Με βάση διατάγματος και Απόφασης του Υπουργού Ενέργειας, Εμπορίου, Βιομηχανίας και Τουρισμού ημερ. 22/5/2015 και βάσει του νόμου ο οποίος προνοεί για την εγγραφή και ρύθμιση των Συμβούλων Αφερεγγυότητας και συναφή θέματα (Ν. 64(Ι)/2015) ο οποίος έχει δημοσιευθεί στην εφημερίδα της Δημοκρατίας (<http://www.cylaw.org/nomoi/arith/2015_1_64.pdf>) ο Παγκύπριος Δικηγορικός Σύλλογος (Π.Δ.Σ.) έχει οριστεί μία από τις αρμόδιες αρχές οι οποίες θα αδειοδοτούν τα μέλη τους ως Συμβούλους Αφερεγγυότητας.

Το διάταγμα και ο νόμος προνοούν για μεταβατική περίοδο μέχρι τις 2 Οκτωβρίου 2015 η οποία αναστέλλει τις απαιτήσεις των παραγράφων (γ), (δ) και (ε) του εδαφίου (1) του Άρθρου 14 του εν λόγω Νόμου. Κατά τη διάρκεια της μεταβατικής περιόδου, τα κριτήρια για εγγραφή και έκδοση άδειας για τους εγγεγραμμένους δικηγόρους είναι:

|  |
| --- |
| (α) να κατέχει άδεια εξασκήσεως του επαγγέλματος για ελάχιστη περίοδο οκτώ (8) ετών |
| (β) να έχει αποκτήσει την καθορισμένη επαγγελματική πείρα σύμφωνα με το εδάφιο (4) του Άρθρου 23 του Ν.64(Ι)/2015 με βάση το οποίο: |
| ***επαγγελματική πείρα σημαίνει:***  «αποδεδειγμένη επαγγελματική πείρα σε θέματα αφερεγγυότητας, που προηγείται της αίτησης, για περίοδο πέντε (5) ετών ή, για χίλιες οχτακόσες (1800) ώρες εντός πέντε (5) ετών, ή, σε είκοσι (20) υποθέσεις, εκ των οποίων οι μισές τουλάχιστον να μην αφορούν σε εκούσιες εκκαθαρίσεις, εντός πέντε (5) ετών.»  Η φράση «***επαγγελματική πείρα σε θέματα αφερεγγυότητας***» καθορίζεται στο Άρθρο 2 του εν λόγω νόμου. |

γ) να διατηρεί κατάλληλη ασφαλιστική κάλυψη ως προνοείται στους εν λόγω Κανονισμούς 8, 9 και 10.

Επιπλέον, ο Σύμβουλος Αφερεγγυότητας οφείλει, εντός περιόδου 5 μηνών από την ημερομηνία αδειοδότησής του:

(α) να συμμετάσχει σε ειδικό εκπαιδευτικό σεμινάριο διάρκειας τουλάχιστον 40 ωρών που διοργανώνεται ή εγκρίνεται από την Υπηρεσία Αφερεγγυότητας, και

(β) να επιτύχει σε εξέταση επί της ύλης του σεμιναρίου.

Όσοι από εσάς πληροίτε τα πιο πάνω κριτήρια της μεταβατικής διάταξης και επιθυμείτε να αιτηθείτε για έκδοση άδειας Συμβούλου Αφερεγγυότητας θα πρέπει να συμπληρώσετε την αίτηση (αντίγραφο του σχετικού εντύπου επισυνάπτεται).

|  |
| --- |
| Το έντυπο αίτησης, αφού συμπληρωθεί και υπογραφεί από τον αιτητή, υποβάλλεται προς τον Π.Δ.Σ. - Αρμόδια Αρχή με συστημένη επιστολή ή επιδίδεται προσωπικά, συνοδευόμενη με όλα τα απαραίτητα πιστοποιητικά, έγγραφα και λοιπά στοιχεία, που καθορίζονται στο έντυπο της αίτησης. |
| Με την υποβολή της αίτησης για άδεια συμβούλου αφερεγγυότητας, θα καταβάλλεται τέλος ύψους πενήντα ευρώ το οποίο θα μπορείτε να πληρώνετε είτε με μετρητά είτε με επιταγή στο Γραφείο του Π.Δ.Σ. |

Η αίτηση στη συνέχεια θα εξετάζεται και θα σας αποστέλλεται επιστολή που θα σας ενημερώνει την έγκρισή ή μή άδειας συμβούλου αφερεγγυότητας. Εάν η αίτηση έχει εγκριθεί τότε θα πρέπει να συμπληρώσετε το έντυπο εγγραφής και να πληρώσετε το τέλος της άδειας των 300 ευρώ.

Για περαιτέρω πληροφορίες παρακαλώ επικοινωνείτε με την κα. Βάκη – Εκτελεστική Διευθύντρια.22873300 - [koulia.vakis@cybar.org.cy](mailto:koulia.vakis@cybar.org.cy)